钦定古今图书集成/理学汇编/学行典/第168卷 > 《考亭书院记》熊禾
## 钦定古今图书集成/理学汇编/学行典/第168卷 > 《考亭书院记》熊禾

“周东迁而夫子出，宋南渡而文公生。世运升降之会，
天必拟大圣大贤以当之者，三纲五常之道所寄也。
道有统，羲、轩邈矣，陶虞氏迄今六十二甲子，《孟子》历
序道统之传，为帝为王者千五百馀岁”，则尧、舜、禹之
于冀也，汤、尹之于亳也，文、武、周公之于岐、丰也，自是
而下，为霸为强者二千馀岁，而所寄仅若此，儒者几
无以借口于来世。呜呼！微夫子《六经》，则五帝三王之
道不传，微文公《四书》，则夫子之道不著。人心无所为
主，利欲持世，庸有极乎？七篇之终，所以大圣人之居，
而尚论其世者，其独无所感乎？呜呼！由文公以来，又
百有馀岁，建考亭视鲁阙里，初名竹林精舍，后更“沧
洲。”宋理宗表章公学，以公从祀庙庭，始赐书院额。诸
生世守其学不替。龙门方侯逢辰灼见斯道之统有
关于世运，故于此重致意焉。盖文公之学，圣人全体
大用之学也。本之心身则为德行，举而措之家国天
下则为事业。其体有健顺仁义中正之性，其用有治
教、农礼刑兵之具，其文则小学、《大学》《语》《孟》《中庸》《易》《诗》
《书》《春秋》《三礼》《孝经》图书、《西铭》《通鉴纲目》《近思录》等书，
学者学此而已。今但知诵习公之文，而体用公之学，
曾莫之究其指归，其得谓之善学乎矧？曰：“体其全而
用其大者乎？”公之在考亭也，门人蔡氏渊尝言：其晚
年闲居于大本大原之地，克养敦厚，人有不得窥其
际者。盖其喜怒哀乐之未发，早闻师说于延平李先
生，体验已熟，虽其语学者非一端，而敬贯动静之旨则圣人复起，不易斯言矣。呜呼！此古人授受心法也。
世之溺口耳之学，何足以窥其微哉！公之修《三礼》，自
一家至邦国王朝，大纲小纪，悉以属之门人黄氏𠏉。
且曰：“如用之，固当尽天地之变，酌古今之宜，而又通
乎南北风气，损文就质，以求其中可也。”使公之志克
遂，有王者作，必来取法矣。呜呼！古人为治之大经大
法，平居既非素习，一旦临事，惟小功近利是视，生民
何日而蒙至治之泽乎？秦人绝学之后，《六经》无完书，
《文公四书》方为世大用，此非世运方兴之一机乎？诚
能于此推原羲轩以来之统，大明夫子祖述宪章之
志，上自辟雍，下达庠序，祀典教法，一惟我文公之训
是式。古人全体大用之学复行于天下，其不自此始
乎？